A partir del 6 de juny es podrà votar la portada per al llibre de Festes de Sant Roc 2015
2025-07-24

La Clavaria de Sant Roc 2015 està preparant sorpreses per a les festes d’enguany i, la primera d’elles, ha sigut el concurs per triar la portada del llibre de festes en el qual s’arreplega, com és tradicional, tota l’activitat que es desenvoluparà de l’1 al 16 d’agost en el municipi.

La clavaria ja ha començat a rebre els primers esbossos per a la portada, que serà en grandària A4, a través del correu clavarissantroc2015@gmail.com. Els treballs poden ser tant fotografies, pintures o dibuixos, “sempre que representen i identifiquen les nostres festes i el nostre patró”, tal com han assenyalat des de la clavaria. Al citat correu electrònic es pot enviar una fotografia del treball realitzat perquè il·lustre la portada.

Poden participar en el concurs les persones físiques majors de 16 anys que siguen fans de la pàgina oficial de Facebook, Clavaris Sant Roc 2015 Burjassot, i que compten amb un perfil d’usuari real en la xarxa social. També aquelles que, malgrat no tenir Facebook, puguen contactar amb la clavaria a través d’un altre mitjà i siguen coneixedors del concurs.

El dissabte 6 de juny la Clavaria farà públics els treballs rebuts en la seua pàgina de Facebook “Clavaris de Sant Roc 2015 Burjassot” i, a partir d’aqueix moment, podran començar a donar “M’Agrada” a les imatges publicades. La imatge que més “M’Agrada” tinga, serà la guanyadora, tal com es desprèn de les bases del concurs. I es podrà votar fins al 30 de juny. El premi, com no podia ser d’una altra manera, és la mateixa portada del programa de festes i l’aparició del nom de l’autor en la mateixa, per donar-li notorietat i publicitat. A més, al guanyador se li obsequiarà amb una rèplica de la portada emmarcada.

Les BASES del concurs poden consultar-se en la web municipal, www.burjassot.org.